CELEX: 62009TN0200
Language: sk
Date: 2009-05-25 00:00:00
Title: Vec T-200/09: Žaloba podaná 25. mája 2009 — Abertis Infraestructuras/Komisia

18.7.2009   
            
            
               SK
            
            
               Úradný vestník Európskej únie
            
            
               C 167/20
            
         Žaloba podaná 25. mája 2009 — Abertis Infraestructuras/Komisia
   (Vec T-200/09)
   2009/C 167/39
   Jazyk konania: španielčina
   
      Účastníci konania
   
   
      Žalobkyňa: Abertis Infraestructuras, SA (Barcelona, Španielsko) (v zastúpení: M. Roca Junyent a P. Callol García, advokáti)
   
      Žalovaná: Komisia Európskych spoločenstiev
   
      Návrhy žalobkyne
   
   
               —
            
            
               zrušiť napadnutý akt a zaviazať žalovanú na náhradu trov konania.
            
         
      Žalobné dôvody a hlavné tvrdenia
   
   Akt, ktorý je predmetom tohto sporu, je rovnaký ako akt vo veci T-58/09, Schemaventotto/Komisia (Ú. v. EÚ C 82, s. 34). Ide o právny akt, ktorým Komisia Európskych spoločenstiev ukončuje konanie podľa článku 21 nariadenia Rady (ES) č. 139/2004 z 20. januára 2004 o kontrole koncentrácií medzi podnikmi (Ú. v. EÚ L 24, s. 1; Mim. vyd. 08/003, s. 40) (ďalej len „NKK“), ktoré sa týka kontroly koncentrácie medzi žalobkyňou a Autostrade, S.p.A. (vec COMP/M.4388 — Abertis/Autostrade).
   Na podporu svojich návrhov žalobkyňa uvádza:
   
               —
            
            
               Komisia porušila svoje právne povinnosti, keď ukončila konanie podľa článku 21 bez toho, aby určila porušenie predpisov, ktorého sa Taliansko dopustilo, čím boli poškodené práva spoločnosti Abertis; a subsidiárne Komisia nesprávne analyzovala zlučiteľnosť koncentrácie s právom Spoločenstva, čím porušila povinnosť, ktorá jej vyplýva z článku 21 NKK.
            
         
               —
            
            
               Komisia nedodržala základné náležitosti konania stanovené v článku 21 NKK. Tieto procesné nedostatky spôsobujú neplatnosť konania Komisie, pretože bránia úplnému dosiahnutiu cieľa článku 21 NKK.
            
         
               —
            
            
               Komisia porušila povinnosť odôvodniť svoje akty.
            
         
               —
            
            
               Komisia prekročila svoju právomoc, pretože prijala rozhodnutie podľa článku 21 NKK, ktorý jej neumožňoval prijať také rozhodnutie vzhľadom na to, že také rozhodnutie má byť prijaté podľa článku 226 Zmluvy ES, a nedodržala záruky upravené v článku 21 NKK, čím bol tento článok zbavený svojho potrebného účinku a plánovaná koncentrácia, ktorú predtým samotná Komisia schválila, bola zbavená ochrany.
            
         
               —
            
            
               Komisia porušila všeobecné zásady právnej istoty, riadnej správy vecí verejných a legitímnej dôvery, keď postupovala proti členskému štátu za okolností, ktoré neponechávajú priestor na posúdenie, čím narušila dôveru subjektov.
            
         
               —
            
            
               A napokon subsidiárne žalobkyňa uvádza, že Komisia nesprávne analyzovala nový právny rámec zavedený v Taliansku, keďže dospela k záveru, že nebol zavedený právny rámec, ktorý by zaručoval, že v budúcich cezhraničných fúziách, ku ktorým dôjde v odvetví diaľnic v Taliansku, bude s podnikmi zaobchádzané spravodlivo a v súlade s právnymi predpismi Spoločenstva.